Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov sa predkladá ako iniciatívny materiál.

Účelom predloženého nariadenia vlády je na základe požiadaviek aplikačnej praxe doplnenie špecializačného odboru ošetrovateľská starostlivosť o dospelých pre zdravotnícke povolanie sestra najmä pre sestry pracujúce na chirurgických a internistických pracoviskách zdravotníckych zariadení. Špecializačné štúdium v špecializačnom odbore ošetrovateľská starostlivosť o dospelých bude zahŕňať ošetrovateľskú starostlivosť v odboroch chirurgie, ošetrovateľskú starostlivosť v odboroch vnútorného lekárstva a ošetrovateľskú starostlivosť v onkológii.

Návrhom nariadenia vlády sa na základe požiadaviek aplikačnej praxe upúšťa od požiadavky poskytovať zdravotnú starostlivosť počas špecializačného štúdia v rozsahu najmenej polovice ustanoveného týždenného pracovného času.

V nadväznosti na doplnenie špecializačného odboru ošetrovateľská starostlivosť o dospelých a vznesené pripomienky v medzirezortnom pripomienkovom konaní sa v návrhu nariadenia vlády v zdravotníckom povolaní sestra zaraďuje medzi špecializačné odbory ošetrovateľská starostlivosť o dialyzovaných pacientov a súčasne sa vypúšťa z certifikovaných pracovných činností;   vypúšťa sa aj certifikovaná pracovná činnosť ošetrovateľská starostlivosť v onkológii, ktorá bude súčasťou špecializačného štúdia v špecializačnom odbore ošetrovateľská starostlivosť o dospelých. V zdravotníckom povolaní pôrodná asistentka sa zaraďuje medzi špecializačné odbory pôrodná asistencia v rodine a komunite a súčasne sa vypúšťa ako certifikovaná pracovná činnosť.

Návrh nariadenia vlády reaguje aj na zmenu názvu zdravotníckeho povolania zdravotnícky asistent“ na „praktická sestra“ uskutočnenú zákonom č. .../2018 Z. z., ktorým sa mení a  dopĺňa zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony a zmenu názvu zdravotníckeho povolania „asistent výživy“ na „nutričný terapeut“ uskutočnenú zákonom č. .../2018 Z. z., ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa menia niektoré zákony.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh nariadenia vlády nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, na informatizáciu spoločnosti ani vplyvy na služby verejnej správy pre občana.

Návrh nariadenia vlády nie je predmetom vnútrokomunitárneho pripomienkového konania.

Účinnosť nariadenia vlády sa navrhuje vzhľadom na dĺžku legislatívneho procesu a legisvakanciu a s prihliadnutím na účinnosť ustanovení zákona č. 578/2004 Z. z., ktorými sa uskutočňuje zmena názvu zdravotníckeho povolania zdravotníckeho povolania zdravotnícky asistent a zmena názvu zdravotníckeho povolania asistent výživy.

Návrh nariadenia vlády bol predmetom medzirezortného pripomienkového konania od 20. marca 2018 do 11. apríla 2018.

Návrh nariadenia vlády sa predkladá bez rozporu.